REFERAT Et bilde som inneholder natthimmel

Automatisk generert beskrivelse

|  |  |  |
| --- | --- | --- |
| **Til stede:**  Ann Kristin Geving, Stjørdal kommune  Arne Johannes Aasen, NTNU Skrivesenteret, Elin Bø Morud, NTNU  Gerd M Staverløkk, Gauldalsregionen  Harald Morten Steen, Levanger/Verdal  Henriette Gladsø Holmen, PPT  Kirsti Sandnes Fjær, Nærøysund kommune, Knut Storeide, Midtre Namdal  Liv Iren Grandemo, Nord universitet  Mikael Lyngstad, Trondheim/Malvik  Reidun Susanne Dypaune, Fosen  Ruth Grüters, NTNU, Solveig Melby, Trøndelag sørvest, Tarjei Moen, kompetansenettverket for videregående skoler, Annvor Fjerstad, Innherred (Vara), Frode Restad, OsloMet, Ragnhild Sperstad Lyng, Statsforvalteren,  Bjørn Rist, Statsforvalteren | **Forfall**:  Randi Estil, Indre Namdal, Geir Røssvoll, utdanningsforbundet, Vegar Sellæg, Nord universitet  Marit Moe, KS | **Dato**:  7. september 2022  Møte i samarbeidsforum for Dekom  Kl. 09.00-11.30  Scandic Nidelven hotell |

**Sak 15/2022 Godkjenning av referat fra møte i samarbeidsforum 24. juni 2022**

Referatet ble godkjent uten merknader. Etter forslag fra Elin innfører vi en ny praksis der referatet sendes ut etter møtet, og godkjennes dersom ingen har merknader eller innvendinger til referatet. Vi setter en frist på 1 uke etter utsending. Det vil allikevel være naturlig å starte møtet med et tilbakeblikk på forrige møte – for videre oppfølging av sakene som var oppe på møtet.

Statsforvalteren minner også denne gangen om at referat fra møter er viktige for å forstå bakteppet for framtidige møter. Referatene er også viktige for å skape forankring i nettverkene, i UH og blant de andre samarbeidsaktørene i nettverket. Både referater og andre dokumenter som er relevante for samarbeidsforum publiseres på hjemmesiden vår, og ligger på Teams. Alle faste representanter i samarbeidsforum har fått tilgang til Teams. Gi beskjed dersom dere ønsker at deres vararepresentant og nettverkskoordinator skal ha samme tilgang.

**Sak 16/2022 Aktuelt**

* Om Samiske perspektiver v/Mikael

Bakgrunnen for tiltaket er at samisk fagnettverk i Trondheim har kommet med et ønske om at det rettes søkelys på de samiske perspektivene i læreplanen. Det samiske nettverket mener praksis viser at tematikken er for lav rundt om på skolene. Det samiske nettverket ønsker ikke et primært søkelys på samisk læreplan, men de samiske perspektiver som skisseres i LK 20. Kompetansenettverket for videregående skoler og Trondheim-Malvik-nettverket har gått sammen for å starte arbeidet med å utvikle og planlegge kompetanseutvikling i fellesskap med partnere fra UH. Flere nettverk har tidligere signalisert at de også kan ha behov for å bli med på tiltaket, for noen av sine lærere. Mikael og Tarjei har løpende orientert samarbeidsforum om framdriften på arbeidet.  
  
Det er satt ned en arbeidsgruppe som skal planlegge og utvikle skisse for kompetansepakker i samisk. Den består av Nord universitet, NTNU, det samiske fagnettverket, Malvik og Trondheim kommuner og Trøndelag fylkeskommune er med. Per dags dato mangler eksempelvis deltaker i arbeidsgruppen fra det sør-samiske miljøet. Det foreligger altså ikke en konkret plan per dato, men det tenkes en målgruppe som ivaretar hele grunnopplæringen (det 13-årige løpet), og at kompetansepakken går over minst tre semester med samlinger og mellomarbeid.

Arbeidsgruppa skal møtes primo oktober, og Mikael tror skissen for kompetansetiltaket kan sendes kompetansenettverkene/partnerskapene i god tid før nettverkene skal gjøre prioriteringer i sine beslutningsgrunnlag innen 1. februar.

Samarbeidsforum ber representantene ta denne informasjonen tilbake til nettverkene for å informere om det pågående utviklingsarbeidet, og vurdere behov for deltakelse i samisk-prosjektet. Samarbeidsforum ber om å få beskrivelse/skisse så snart som mulig.

Det blir naturlig å se dette i sammenheng med saken om disponering av midler til fellestiltak i Dekom (sak 17/2022).

* Om fellestiltaket tidlig innsats v/Arne Johannes

Fellestiltaket tidlig innsats er inne i sitt siste år av perioden. Samarbeidsforum er av den oppfatning at tiltaket treffer godt tematisk. Samarbeidsforums vurderingsstopp etter første år, medførte noen justeringer – blant annet med tydeligere forventing om deltakelse fra PPT, samt egne samlinger for skoleledere slik at de kunne følge opp arbeidet bedre lokalt. Nå planlegges en større evaluering slik at samarbeidsforum har et godt kunnskapsgrunnlag for å drøfte en mulig forlenging, endring eller oppskalering av tiltaket.

Arne Johannes beskriver plan for evaluering. Prosessen begynner i høst. Det planlegges intervju med de koordinatorene/lederne for nettverkene som har deltatt på samlingene. De ønsker at disse gir navn på lærere som har deltatt. Lærere skal også intervjues.

Utfordringer vi kjenner per dato er knyttet til usikker informasjonsflyt og organisering lokalt. Undersøkelsen skal se på positive og litt mindre positive erfaringer, eksempelvis hvorfor noen har unnlatt å delta på samlingene.

Det vil også bli gjennomført en spørreundersøkelse til alle deltakere på samling 5 – i løpet av høsten 2022.

Evalueringsrapporten skal presenteres for samarbeidsforum i god tid før det blir tatt en avgjørelse om eventuell videreføring. Dette blir sak på januarmøtet.

Umiddelbare tilbakemeldinger til samarbeidsforum:

Annvor sier tiltaket har vært svært positivt mottatt, men at det har vært krevende å sende mange på samlinger på grunn av behovet for vikarressurs. Annvor ber om at denne problematikken blir en del av vurderingene. Annvor sier også at det har vært vanskelig å få rektorene med på samlingene, og at lederforankring er en sentral suksessfaktor for å skape et profesjonsfellesskap på skolene – hvis ikke blir det ikke bærekraftig. Arne Johannes er klar over denne utfordringen.

Arne Johannes sier noen endringer allerede er gjort. Blant annet skal sentrene nå jobbe sammen, og ikke ha ansvar for hvert sitt semester. Det er heller ikke nødvendig at rektorene er med på alle samlinger, men at de bør være med på oppstartmøte – og andre milepæler i tiltaksperioden.

Kirsti sier det er for lang tid mellom samlingene, og at perioden bør komprimeres, eller at det blir flere møtepunkter.

* Om fellestiltaket læreplan og vurdering - engelsk, norsk og matematikk

Fellestiltaket går over 4 år - i puljer. Det startet vinteren 2022 og er således inne i sitt første år. Samarbeidsforum mener at tiltaket treffer innholdsmessig svært godt, men at sårbarhetsfaktoren også her er den lokale forankringen og lederinnvolvering. Det er derfor klokt å starte med å møte skolelederne – men her har det vært utfordringer. God planlegging for læringsprosessene lokalt blir ikke mindre viktig om det er et fellestiltak man deltar i, enn om det er egeninitierte kompetansetiltak. Representantene i samarbeidsforum oppfordres til å ta denne problematikken tilbake til kompetansenettverkene for diskusjon – og gi en tilbakemelding i samarbeidsforum. En slik tilbakemelding vil gi viktig styringsinformasjon.  
  
Prosjektgruppa for tiltaket har orientert om at det i noen nettverk har vært krevende å ha god kommunikasjon for å få på plass datoer, og legge til rette lokalt. Dette kan handle om skifte av koordinatorer – eller at oppgavefordeling har vært uklar. Dette har ført til at det er brukt mye tid på datofesting, praktisk planlegging og rett og slett god informasjonsflyt. Prosjektgruppa (sentrene) ønsker at kommunikasjonslinjene mellom sentrene og nettverkene blir tydeligere. Manglende respons på henvendelser fra sentrene tar mye tid. Endringer i kontaktinformasjon må videreformidles.

Fellestiltaket læreplan og vurdering er fullfinanisert for begge puljeperiodene. Tildelingen tok ikke høyde for at fire nettverk fordelte seg over to puljer. Dette gir oss økte kostnader. I stedet for samlinger og oppfølging av 7 nettverk, blir det 11. Statsforvalteren har fått en oversikt over de økte kostnadene dette utgjør – per år. Totalt vil dette koste oss 1,9 millioner ekstra. Samarbeidsforum må ta stilling til om vi holder fast på den oppdelingen av nettverk vi godtok i fjor – og deretter legge en plan for hvordan de økte kostnadene skal dekkes. Saken tas til behandling under neste sak (sak 17/2022).

Relevant informasjon knyttet til tematikken læreplan og vurdering:  
Fosennettverket, Trondheim-Malviknettverket og Trøndelag sørvest har planlagt fem webinarer som har tematikk knyttet til lokalt gitt eksamen. Disse blir arrangert i høst, og disse tre nettverkene åpner samlingene for lærere i målgruppen fra hele Trøndelag. Invitasjonene er sendt ut til alle nettverkskoordinatorer. De som underviser i arbeidslivsfag bør inviteres, selv om samlingene tematisk er knyttet til andre fag.

Statsforvalteren arrangerer i samarbeid med Utdanningsdirektoratet eksamen i norsk, engelsk og matematikk for lærere på ungdomstrinnet. Disse vil være åpne for alle. Dette er en digital samling som finner sted den 24. oktober. Her finner dere mer informasjon om denne samlingen: <https://www.statsforvalteren.no/nb/Trondelag/Kurs_konferanser_og_moter/2022/10/eksamenssamlinger-i-grunnskolen/>. Invitasjon er sendt til alle kommuner og skoler med ungdomstrinn.

**Sak 17/2022 Økonomi – innstilling og disponering av restmidler fellestiltak**

Ragnhild orienterte om at samarbeidsforum, på instillingsmøtet i mars, disponerte alle midlene, også de som skulle gå til fellestiltak. Samarbeidsforum diskuterte og prioriterte i fire punkter, men ble enige om å ta den endelige beslutningen i høst.

Dette var forslagene til bruk av fellesmidler som ble diskutert i mars:  
1. Samiske perspektiver (les mer om status og oppfølging i forrige sak)

2. Videreføring av fellestiltaket Tidlig innsats  
3. Årlige nettverkssamlinger for lærere på ungdomstrinnet. Tema; lokalt gitt eksamen

4. Dekning av merkostnad knyttet til annen organisering av fellestiltaket Læreplan og vurdering (les mer i forrige sak)

Med bakgrunn i vedtak og prioriteringer i mars, og beskrivelse av den økonomiske stoda, fikk samarbeidsforum drøfte de økonomiske prioriteringene for de gjenstående 2022-midlene. Vi må ta høyde for å dekke kostnader knyttet til møtet i samarbeidsforum, samt med koordinatorene litt senere på høsten. Det ble gode drøftinger i plenum. I tillegg til å drøfte de fire forslagene som var med oss fra vedtaket i innstillingsmøtet, kom det også opp et behov for lederstøtte. Vi tok ikke stilling til dette forslaget, men samarbeidsforum har mulighet for å vurdere å prioritere dette i forbindelse med revidering av den langsiktige planen – og i disponering av midler for 2023. **Vedtak**

1. For samisktiltaket blir det vurdert å sette av midler i 2023. Dette vurderes på januarmøtet. Representantene ble imidlertid bedt om å informere om, og starte forankringsarbeidet i eget nettverk allerede nå.
2. Fellestiltaket Tidlig innsats er finansiert ut skoleåret 2022/23. Vi avventer evalueringsrapporten – og tar deretter stilling til videreføring og bruk av midler i 2023.
3. Nettverkssamlingene dekkes i år av de tre nettverkene som står som arrangør. Saken legges fram på januarmøtet – og det vil bli tatt stilling til om det skal leveres et særskilt beslutningsgrunnlag for dette tiltaket fra ett eller flere av samarbeidende kompetansenettverk.
4. Restmidlene for 2022 overføres til Matematikksenteret/Skrivesenteret for å dekke det meste av merbehovet fullfinanisere tiltaket Læreplan og vurdering i tråd med samarbeidsforums ønske for tiltakets organisering/struktur.

**Sak 18/2022 Årshjul og møteplan 2023**

Forslag til årshjul og møteplan for 2023 var sendt ut i forkant av møtet. Det kom ingen innspill til selve årshjulet eller møteplanen.

Statsforvalteren oppfordret alle nettverk å gå i dialog med sine utviklingspartnere for å lage et lokalt årshjul for å time og frister og saksgang i fylkets felles årshjul. Nye styringsdokumenter er en god anledning til å gjøre en forventingsavklaring i partnerskapet knyttet til roller, ansvar og oppgaver. Dette anbefaler vi å sette på dagsorden i alle partnerskap. Statsforvalteren har invitert seg på besøk hos regional UH for å bidra til felles forståelse av tilskuddsordningen og rollene. Vi venter på datoer fra Nord og NTNU.

Statsforvalteren minner til slutt om viktigheten av å starte prosessen med beslutningsgrunnlaget allerede nå. Avtaler med UH (økonomi og ønske om fagressurs) må være klart *før* beslutningsgrunnlaget oversendes samarbeidsforum. I denne prosessen må UP1 involveres og ledelsen ved instituttene informeres. Det skal ikke inngås avtaler direkte med ønskede fagressurser.

Møtet slutt klokken 11:30

Referent: Bjørn Rist  
  
Vedlegg: Årshjul